11. ΑΠΟΦΑΣΗ ΥΠΟΥΡΓΟΥ ΕΜΠΟΡΙΟΥ Αριθ. Ε4/3266/Φ.48 της 10/28 Ιουλ.  1978 (ΦΕΚ Β΄ 642) Περί εφοδιασμού των καταστημάτων πωλήσεως αδασμολογήτων και αφορολογήτων ειδών με εγχώρια προϊόντα. Έχοντας υπόψη: 1.Τις διατάξεις του Α.Ν. 1960/39 «περί ρυθμίσεως του Εισαγωγικού και Εξαγωγικού Εμπορίου». 2.Τις διατάξεις του Ν.Δ. 480/47 «περί συστάσεως Διοικήσεως Εξωτερικού Εμπορίου». 3.Τις διατάξεις του Ν.Δ. 4551/66 «περί καταργήσεως της, παρά τω Υπουργείω Εμπορίου Διοικήσεως Εξωτερικού Εμπορίου». 4.Τις διατάξεις του Ν.Δ. 494/74 «περί καταστημάτων πωλήσεως αδασμολογήτων και αφορολογήτων ειδών». 5.Τις διατάξεις του Π.Δ. 399/76 «περί εγκαταστάσεως, εκμεταλλεύσεως και λειτουργίας κατστημάτων πωλήσεως αδασμολογήτων και αφορολογήτων ειδών εις τους Κρατικούς Διεθνείς Αερολιμένας». 6.Τις διατάξεις του Νόμ. 400/76 «περί Υπουργικού Συμβουλίου και Υπουργείων». 7.Την αριθ. 100/76 πράξη του Υπουργικού Συμβουλίου «περί προσδιορισμού των αρμοδίων οργάνων προς άσκησιν αρμοδιοτήτων τινών κατ’ εφαρμογήν του άρθρ. 29 (παρ. 3) του Νόμ. 400/76». 8.Έχοντας ακόμη υπόψη μας το γεγονός ότι πρέπει να διευκολυνθεί ο εφοδιασμός των καταστημάτων πωλήσεως αδασμολογήτων και αφορολογήτων ειδών με προϊόντα ελληνικής παραγωγής και ότι οι πωλήσεις μέσω των καταστημάτων αυτών ενεργούνται κατά κανόνα σε ξένο συνάλλαγμα, κάτω από τον έλεγχο των αρμοδίων οργάνων, το οποίο δραχμοποιείται στην Τράπεζα της Ελλάδος και κατ’ εξαίρεση σε δραχμές, αλλά μέχρι του ποσού που επιτρέπεται κάθε φορά για εξαγωγή κατά επιβάτη (άρθρ. 3 Ν.Δ. 494/74 και Π.Δ. 399/76), το οποίο ως προοριζόμενο να αναλωθεί στο εξωτερικό θεωρείται οιονεί συνάλλαγμα και συνεπώς η αξία των αγοραζομένων από τους αναδόχους ειδών διακανονίζεται σε συνάλλαγμα, αποφασίζουμε: Ι.Οι πωλήσεις ελληνικών προϊόντων στα καταστήματα αδασμολογήτων και αφορολογήτων ειδών επιτρέπεται ελεύθερα χωρίς να απαιτείται άδεια του Υπουργείου Εμπορίου ή της Τραπέζης της Ελλάδος ή άλλης Αρχής, με την προϋπόθεση, βεβαίως τηρήσεως της διαδικασίας που προβλέπεται από τις εκάστοτε αποφάσεις του Υπ. Οικονομικών, σχετικά με τις διατυπώσεις και τον τρόπο παραδόσεως των εμπορευμάτων από τους προμηθευτές στους αναδόχους των καταστημάτων αυτών. ΙΙ.Τα τιμολόγια πωλήσεως των εγχωρίων προϊόντων προς τους αναδόχους των καταστημάτων, τα οποία εκδίδουν οι επιχειρήσεις (προμηθευτές), σύμφωνα με τον Κώδικα Φορολογικών Στοιχείων, ανεξάρτητα από την αξία τους, δεν υπόκεινται σε προηγούμενη θεώρηση από τις λειτουργούσες στα Εμπορικά και Βιομηχανικά Επιμελητήρια Επιτροπές Ελέγχου Τιμολογίων Εξαγωγής. ΙΙΙ.Οι διατάξεις των προηγουμένων παραγράφων ισχύουν για όλα τα ελληνικά προϊόντα και γι’ αυτά ακόμη που περιλαμβάνονται στην απόφασή μας αριθ. 53930/77, όπως συμπληρώθηκε με την όμοια αριθ. Ε4/1636/77, με μόνη εξαίρεση τα προϊόντα των Κεφ. 36 και 93 του ισχύοντος δασμολογίου (πυρίτιδες, εκρηκτικές ύλες, όπλα, πυρομαχικά κλπ.). Η απόφαση αυτή, που θα ισχύει, από την ημέρα εκδόσεώς της, να δημοσιευθεί στην Εφημερίδα της Κυβερνήσεως. 